SL Uradni list Evropske unije L 43/9

UREDBA KOMISIJE (ES) št. 141/2007

z dne 14. februarja 2007

o zahtevi za odobritev v skladu z Uredbo Evropskega parlamenta in Sveta (ES) št. 183/2005 obratov za proizvodnjo krme, ki proizvajajo ali dajejo v promet krmne dodatke vrste „kokcidiostatiki in histomonostatiki“

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 183/2005 Evropskega parlamenta in Sveta z dne 12. januarja 2005 o zahtevah glede higiene krme (1) in zlasti člena 10(3) Uredbe,

ob upoštevanju naslednjega:

(1) Uredba (ES) št. 183/2005 določa odobritev nekaterih obratov za proizvodnje krme. Glavni cilj sistema odobritve, ki ga določa Uredba (ES) št. 183/2005, je za obrate, ki proizvajajo in/ali dajejo v promet izdelke, ki se štejejo za občutljive, uporabiti ustrezne higienske zahteve iz navedene uredbe. Navedena uredba določa možnost razširitve področja uporabe zahtev za odobritev.

(2) „Kokcidiostatiki in histomonostatiki“ so ena od vrst krmnih dodatkov, navedenih v členu 6(1)(e) Uredbe (ES) št. 1831/2003 Evropskega parlamenta in Sveta z dne 22. septembra 2003 o dodatkih za uporabo v prehrani živali (2). Ta vrsta krmnih dodatkov se šteje za enako občutljivo kot vrste, za katere je zahteva za odobritev določena v Uredbi (ES) št. 183/2005.

(3) Zato morajo za obrate, ki proizvajajo in/ali dajejo na trg krmne dodatke vrste „kokcidiostatiki in histomonostatiki“, veljati iste zahteve za odobritve.

(4) Treba je določiti prehodne ukrepe za obrate, ki proizvajajo in/ali dajejo v promet krmne dodatke vrste „kokcidiostatiki in histomonostatiki“, za katere se ni zahtevala odobritev na podlagi nacionalne zakonodaje. Obrati, ki so odobreni na podlagi Direktive Sveta 95/69/ES (3) so že zajeti v členu 18(1) Uredbe (ES) št. 183/2005.

(5) Ukrepi, določeni v tej uredbi, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Nosilci dejavnosti proizvodnje krme zagotovijo, da obrate, ki jih nadzorujejo in ki so zajeti v Uredbi (ES) št. 183/2005, odobri pristojni organ, kadar taki obrati proizvajajo in/ali dajejo v promet krmne dodatke vrste „kokcidiostatiki in histomonostatiki“. Taka odobritev se izvede v skladu z Uredbo (ES) št. 183/2005.

Člen 2

Obrati, ki proizvajajo in/ali dajejo v promet krmne dodatke vrste „kokcidiostatiki in histomonostatiki“ in za katere se v nacionalni zakonodaji na dan začetka veljavnosti te uredbe ni zahtevala odobritev za te vrste krmnih dodatkov, lahko nadaljujejo s svojimi dejavnostmi, dokler se ne sprejme odločitev o njihovi vlogi za odobritev, pod pogojem, da predložijo navedeno vlogo pristojnemu organu za območje, kjer se nahaja njihov obrat do najkasneje 7. junija 2007.

Člen 3

Ta uredba začne veljati dvaiseti dan po objavi v Uradnem listu Evropske unije.

Velja od 7. aprila 2007.

Ta uredba je v celoti zavezujoča in se neposredno uporablja v vseh državah članicah. V Bruslju, 14. februarja 2007 Za Komisijo Markos KYPRIANOU Član Komisije

(1) UL L 35, 8.2.2005, str. 1.

(2) UL L 268, 18.10.2003, str. 29. Uredba, kakor je bila spremenjena z Uredbo Komisije (ES) št. 378/2005 (UL L 59, 5.3.2005, str. 8).

(3) UL L 332, 30.12.1995, str. 15. Direktiva, razveljavljena z Uredbo (ES) št. 183/2005.